01/03/2010 | Administración LocalMunicipal
Vedra
Secretaría-Intervención
Anuncio aprobación definitiva ordenanza fiscal núm.23 reguladora do prezo público por limpeza de leiras

ANUNCIO Elevándose a definitivo o acordo provisional relativo á ordenanza fiscal reguladora do prezo público por traballo de limpeza de leiras ó non presentarse reclamacións no prazo de exposición pública, de conformidade co disposto no artigo 17 do real decreto lexislativo 2/2004, publícase o texto íntegro da citada ordenanza: CAPÍTULO I: OBXECTO Concepto.–De conformidade co establecido nos artigos 2.1. c), 41, 42 e 43 e 127 do RDlex 2/2004, do 5 de marzo, polo que se aproba o texto refundido da Lei reguladora das facendas locais, establécese o prezo público pola realización dos traballos de limpeza de terreos pertencentes aos propietarios e titulares obrigados ao seu mantemento, conforme á ordenanza municipal reguladora da limpeza obrigatoria de terreos forestais e soares en solo urbano ou de núcleo rural e outras accións preventivas contra incendios forestais, cando incumprisen as obrigas alí contidas e tivese que realizar os traballos necesarios o Concello. CAPÍTULO II: LIMPEZA DE TERREOS Obrigas dos propietarios.- Os propietarios dos terreos situados nas faixas de especial protección están obrigados a manter as súas parcelas así como os camiños de titularidade privada e as súas gabias limpos de maleza e restos, así como a ter a masa arbórea rareada. No caso de cortas de árbores, o responsable de deixar limo o terreos e as gábeas será, en todo caso, o propietario do terreo, debendo este advertir aou, no seu caso requirir, a quen realice a corta de que o terreo e as gabeas queden limpas de restos. Así mesmo a todo propietario de soar quédalle expresamente prohibido manter ou verter neles lixos, residuos de calquera tipo ou natureza, entullos ou maleza. Execución.- Para a realización dos traballos necesarios para cumprir as obrigas do artigo anterior os propietarios poderán: A) realizar directamente os traballos no tempo que fixe o Concello. B) realizalos polo Concello previa solicitude e cos que se asinará o correspondente convenio con suxeición ás taxas correspondentes. C) execución subsidiaria dos traballos por parte do Concello nos casos en que non foran efectuados polos seus propietarios unha vez feito o requirimento. Procedemento.- O Concello a partires do mes de marzo confeccionará a relación de propietarios e parcelas que teñan obriga de facer os traballos de limpeza determinados no artigo anterior. Prazos.- procederase a notificar o requirimento aos propietarios afectados e así mesmo publicaranse no Boletín Oficial da Provincia, cando sexan descoñecidos ou non se consiga levar a efecto a notificación, de tal xeito que os traballos poidan dar comezo o día primeiro de maio de cada ano. Audiencia.- No prazo de dez días dende a notificación ou da publicación do requirimento os propietarios poderán, polo trámite de audiencia, alegar o que consideren conveniente aos seus intereses. A resolución correspondente seralles novamente notificada outorgándolles o correspondente recurso de reposición que non paralizará a execución do requirimento. CAPÍTULO III: SUXEITOS, TARIFAS, XESTIÓN E COBRO Obrigados ao pagamento.- Serán os titulares do dominio útil dos terreos nos que se prestase o servizo, ben por aplicación do convenio, ben pola súa realización subsidiaria, ambos feitos impoñibles determinados no artigo 3º desta ordenanza. Establécese un prezo de 0,30 euros/m2 máis o custo administrativo Xestión.- A liquidación resultante pola aplicación do prezo público recollido nesta ordenanza realizarase en réxime de autoliquidación cando a obriga fiscal naza do convenio. Cobro.- A obriga de pagamento do prezo público esta-blecido nace dende que se inicie a prestación do servizo ou a realización da actividade, se ben o Concello poderá esixir o depósito previo do seu importe total ou parcial. Constrinximento.- As débedas polos prezos públicos desta ordenanza poderán esixirse polo procedemento administrativo de constrinximento. Fixación.- A modificación dos prezos públicos recollidos nesta ordenanza corresponderá ao Pleno do Concello, sen prexuízo das súas facultades de delegación na Xunta de Goberno Local, conforme ao artigo 23.2. b) da Lei 7/1985, do 2 de abril, reguladora das bases de réxime local. A presente ordenanza entrará en vigor unha vez publicada no Boletín Oficial da Provincia.” Vedra, 22 de febreiro de 2010. O ALCALDE, Asdo.: Odón C. Cobas García.